   ابو ظهبي (ويب ڊيسڪ) اڳوڻي ڪرڪيٽر ۽ ملتان سلطانز جي بالنگ ڪوچ اظهر محمود نوجوان فاسٽ بالر شاهنواز ڏاهاڻي جي تعريف ڪندي چيو آهي ته وڏي دل سان کيڏڻ سندس ڪاميابيءَ جو راز آهي. اظهر محمود موجب شاهنواز ڏاهاڻي ۾ گهڻي توانائي ۽ ڦڙتي آهي، هو اهڙو ڪرڪيٽر آهي، جيڪو سڀني کي جاڳائي ڇڏي ٿو، نوجوان رانديگر لاءِ اهم هوندو آهي ته هو وڏي دل سان ڪرڪيٽ کيڏي، اسڪلز تي ڪم ڪرڻو آهي پر شاهنواز وڏي دل سان راند کيڏندو آهي ۽ اهو سندس ڪاميابي جو راز آهي. هن چيو ته شاهنواز ڏاهاڻي ٽيسٽ اسڪواڊ جو حصو آهي، مئنيجمينٽ کي ڏسڻو آهي ته کيس ڪٿي کيڏائجي، هو ڪو به فارميٽ کيڏڻ جي صلاحيت رکي ٿو. سندس وڌيڪ چوڻ هو ته محمد عامر وٽ وڏي مهارت آهي، ان کي گهڻو مٿي ڏسان ٿو، محمد عامر ۽ مئنيجمينٽ کي گڏجي مسئلا حل ڪرڻ گهرجن.